Rijeka, 10. veljače 2020.

OBJAVA ZA MEDIJE

**ZGRADA IVEXA OSLIKANA MURALOM „POZNATO MJESTO/ A FAMILIAR PLACE“**

**Riječki umjetnici Jadranka Lacković i Vladimir Tomić oslikali su početkom veljače zapadno pročelje zgrade IVEX-a velikim muralom na više od 200 četvornih metara. Mural pod imenom „Poznato mjesto/ A Familiar Place“ predstavlja prvi mural koji najavljuje Međunarodni festival murala, grafita i street arta u sklopu programskog pravca „Slatko i slano“ Rijeke 2020 Europske prijestolnice kulture.**

**Međunarodni festival murala, grafita i street arta, „Rijeka murala“, održat će se od 12. do 19. srpnja** na atraktivnim lokacijama i fasadama u Vodovodnoj i Ružićevoj ulici, a okuplja poznate europske, ali i domaće umjetnike. U mjesecima prije samog festivala uslijedit će nekoliko sličnih umjetničkih akcija u organizaciji riječkog MMSU-a, na lokacijama koje za sada ostaju u tajnosti. Takvim akcijama će se postaviti dobar temelj interdisciplinarnoj suradnji na zahtjevnim projektima kao što je ovaj.

**Festival „Rijeka murala“ je zamišljen kao trajni projekt redefiniranja grada kao jedinstvene galerije na otvorenom, kojim će umjetnici doprinijeti razvoju i proširenju kulturno-umjetničke ponude kulturnog turizma Rijeke – Luke različitosti.** Projekt je sufinanciran Javnim pozivom za predlaganje cjelovito osmišljenih programa u okviru službenog kulturnog i umjetničkog programa Rijeke 2020 – Europske prijestolnice kulture.

Ideja iza teme prvog murala na zgradi Ivexa temelji se prema riječima autora na odrednicama Luke različitosti - **radu, vodi i migracijama**.

**Vladimir Tomić** (poznat i kao **MOSK**, što mu je umjetničko ime pod kojim djeluje već dvadesetak godina) vješto pomiče granice stila vlastitog grafiterskog potpisa i svoj pseudonim pretvara u stilizirane, apstraktne riječke vedute, karakteristične za područje Delte i šireg centra Rijeke.

**Jadranka Lacković**, poznata i kao **Ojo Magico**, realističnim ribama sugerira odnos grada i njegovih stanovnika kroz svakodnevne migracijske procese gradom koji teče.

S ciljem unošenja nove energije u grad i među njegove građane, kroz projekt Rijeka 2020 Europska prijestolnica kulture umjetnici daruju ovaj mural svim Riječanima, čime ujedno i najavljuju ljetni nastavak projekta kroz **prvi riječki street art festival kada će domaći i strani ulični umjetnici zauzeti zonu Slatko i slano te trajno pretvoriti ulice u otvorene ulične galerije**.

O autorima:

**Vladimir Tomić – Mosk**

Rođen je 1983. godine u Rijeci gdje je završio Školu primijenjenih umjetnosti i diplomirao na Akademiji primijenjenih umjetnosti u 2011. **Graffitima i street artom se aktivno bavi od 1998. pod pseudonimom Mosk. Sudjelovao je na brojnim graffiti i street art festivalima u Europi i regiji** (Grčka, Danska, Nizozemska, Austrija, Srbija, Bosna i Hercegovina) i Hrvatskoj (Meeting of Styles, Soundwave, xSTatic, Graffiti na gradele i drugi), te sudjelovao na nekoliko grupnih izložbi i rezidencija.

Radovi su mu objavljeni u mnogim svjetskim i domaćim publikacijama i časopisima

posvećenim urbanoj umjetnosti (Europe street art &graffiti, Graffiti burners, 400 ml, No Color,

Lunar: From Zagreb With Love, Nasty Sons - Traditional graffiti, Street art Zagreb i drugi)

Održao je i vodio nekoliko radionica u organizaciji udruga, škola i festivala u Hrvatskoj.

Osnivač je i gitarist riječkog benda **Moskva** u kojem djeluje od 2010. godine. Do sada su objavili

tri albuma za izdavačku kuću Dallas Records. Osim u Moskvi, surađivao je i s drugim riječkim

glazbenicima i bendovima (ENI, Boris Štok, The Ant, Turisti).

Autor je glazbe za kratkometražni igrani film Kristine Barišić „Glavno jelo“ te glazbe za

film Anđela Jurkasa „Happy End“.

Živi i radi u Rijeci.

**Jadranka Lacković – ojoMAGico**

Rođena je 1986 godine u Rijeci. Završila je industrijski dizajn u Školi za primijenjenu umjetnosti i dizajn, diplomirala na Akademiji primijenjenih umjetnosti u Rijeci te potom stažirala u Gradskom kazalištu lutaka Rijeka. Članica je Hrvatskog društva likovnih umjetnika.

Nakon završetka studija **pokreće brend** **ojoMAGico** unutar kojeg djeluje na polju primijenjenog slikarstva (nakit, murali i ilustracije) . Sudjelovala je na brojnim manifestacijama u Hrvatskoj i inozemstvu (oslikavanje Kluba Palach, Rijeka 2014, BIG BERRY ART COLONY, Slovenija 2018 – oslikavanje kuće, Street Art Festival Koprivnica 2018 i 2019 , Zen Art Opuzen 2018 i 2019 , Dječja bolnica Kantrida, 2019 - oslikavanje jaslica odjela neurologije, BIG BELLY , Čistoća, Rijeka 2019 – Likovno rješenje za pametne reciklažne spremnike te kamione komunalnog društva, Festival Uličnih Čarobnjaka u Puli, Labinu i Novigradu, Festival Špancirfest u Varaždinu i druge).

**Suosnivačica je i voditeljica** **Artmašine**, kreativnog ateliera za neformalno učenje likovnih

tehnika te promicanje vizualne kulture u svakodnevnom životu. Artmašina je kroz svoje

četverogodičnje djelovanje uz redovite radionice u prostoru ateljea, imala i brojne akcije i projekte u domeni likovne kulture, te ostvarila suradnju sa svim značajnijim institucijama i umjetničkim festivalima grada Rijeke među kojima su Festival Tobogan, Kastafsko Kulturno Leto, suradnja sa Gradskom Knjižnicom Rijeka, suradnja sa Odjelom Stribor GKL-a, suradnja sa Škurinjskim susjedima i ArtBazaar.

Uz slikarstvo polje njezinog djelovanja je i analogna fotografija. Radovi su joj objavljivani u časopisu JPG MAGAZINE (USA), te na portalima: 1x.com, Plaid Zebra, Uncertain Magazine i Syndrome.

Unaprijed zahvaljujem na objavi i srdačno Vas pozdravljam.

**Rijeka 2020**

Odnosi s medijima – Edi jurković

edi.jurkovic@rijeka2020.eu, M. 099220 5612